હા, નમીતા હતી એની ખાસ સહેલી. પણ પોતાની બિમારીની વાત એને કેમ કહેવી? નકામી એને પણ ચિંતા થાય! આ તો ઓફિસમાં રૂટિન ચેક અપ હતું ત્યારે આટલી પણ ખબર પડી નહીં તો ડૉક્ટર પાસે આરતી જાય? ના રે, એ તો સીધી ઘરથી ઓફિસ ને ઓફિસથી ઘર! સુશાંતને કંઈ થાય તો એને ડૉક્ટરને ત્યાં લઈ જાય બાકી પોતાને તો ડૉક્ટરની કોઈ જરૂર જ નહોતી! જોકે આ વખતનો એટેક ભારે હતો. નમીતાએ જોયું તો, આરતી રસોડામાં ચત્તીપાટ પડેલી અને મોંમાંથી ફીણ પણ નીકળી આવેલું. આરતીને આમ બેભાન થયાને કેટલા કલાક થયા તેય સુશાંતને ખબર નહોતી! ડૉક્ટરની મોંઘી ફીના કારણે કોઈ ડૉક્ટરને ફોન પણ નહોતો કર્યો! ડૉક્ટરની એકવારની વિઝિટ ફીના પાંચ હજાર થાય પણ પૈસા તો આરતીએ ક્યાં મૂક્યા હશે શી ખબર? બસ, ત્યાં જ સુશાંતનું મગજ અટકી ગયું પણ એને એમ ના સૂઝ્યું કે નમીતાને ફોન કરે!